Primul interviu dat de Simona Halep după abandon
Simona Halep a declarat într-un interviu acordat lui Jon Wertheim pentru Tennis Channel că acum consideră că are la activ trei trofee majore (cele două Grand Slam-uri şi „victoria” de la TAS) și că nu mai simte resentimente față de Patrick Mouratoglou.
Ea menționează că acum privește lucrurile dintr-o altă perspectivă, după experiența perioadei de suspendare.
În octombrie 2022, Simona Halep a fost suspendată după ce a fost depistată pozitiv cu Roxadustat, un medicament interzis, la US Open din acel an. Miercuri, a fost nevoită să abandoneze un alt meci. La finalul întâlnirii, Halep a discutat și despre momentul retragerii definitive din tenis.
”Nu mi-a venit să cred că am primit o suspendare de 4 ani. De aceea am continuat să mă antrenez, pentru că n-am vrut să mă retrag în aceste condiții, vreau să mă retrag de pe teren”, a spus românca.
I-a trecut supărarea pe Mouratoglou
Într-o înregistrare video de pe Instagram din noiembrie anul trecut, fostul antrenor al Simonei Halep, Patrick Mouratoglou, a afirmat că se simte responsabil.
El i-a furnizat suplimentul de colagen presupus contaminat care, în opinia ei, ar fi provocat rezultatul pozitiv al testului antidoping.
Cu toate că ar fi fost ușor pentru Halep să îi atribuie vina lui Mouratoglou, ea a refuzat să facă acest pas.
„Categoric nu a fost o greşeală intenţionată sau cum să spun? Că a vrut să-mi facă ceva rău… Nu. Şi am auzit multe voci [spunând] că am fost manipulată de el. Asta nu este adevărat.
A fost antrenorul meu şi întotdeauna am avut încredere în oamenii cu care lucrez. Aşa că eu chiar cred că, dacă nu ai încredere în echipa ta, nu poţi performa la nivelul tău maxim. Aşa că am avut încredere, lucrez cu academia lui, cu oamenii lui şi totul a fost în regulă.
Deci nu a fost nimic din ceea ce mi-a oferit să iau ceva sau să-mi dea ceva. Nu, totul a fost clar în legătură cu dopajul, aşa că nu se poate spune că a făcut-o intenţionat”, a precizat sportiva.